|  |
| --- |
| **לפני כבוד הנשיא שמואל הרבסט**  |
| **המאשימה** |  **מדינת ישראל**  |
| **נגד** |
| **הנאשם** |  **עוז נדם (אחר/נוסף)** **ת"ז 213034150**  |

<#2#>

נוכחים:

ב"כ המאשימה עו"ד רועי ודעי

הנאשם וב"כ עו"ד אילן אלימלך

**גזר דין**

הנאשם שבפניי הורשע ע"פ הודאתו בעבירות של החזקת סם שלא לצריכה עצמית וכן החזקת סכין.

ע"פ המתואר בכ"א המתוקן ביום 6.6.23 החזיק הנאשם בתחתוניו שקיות ובהם סמים המפורטים כדלהלן:

1. סם מסוכן מסוג קוקאין במשקל כולל של 7.29 ג' נטו.
2. 23 יחידות של סם מסוכן מסוג MDMA
3. סם מסוכן מסוג קטמין במשקל של 2.88 ג' נטו.
4. סם מסוכן מסוג METHYLMETHCATHINONE במשקל כולל של 4.88 ג' נטו.

וכן החזיק הנאשם ברכב, ולא על גופו, סכין וכסף מזומן בסך 2,240 ₪.

ב"כ המאשימה סבר כי נוכח החזקת הסמים המסוכנים, בכמויות שצוינו ולאור הסכנה הנובעת מהם ממשתמשי הקצה, הרי שיש לבחור מתחם ענישה שיעמוד על 12 – 24 חודשי מאסר ולאור עברו הפלילי הנקי של הנאשם וגילו הצעיר, הרי שהוא נמצא בחלקו התחתון של מתחם זה ועל כן יש לגזור עליו עונש של שנת מאסר בפועל וכן ענישה נלווית.

ב"כ הנאשם, מאידך, סבר כי המאשימה עצמה בחרה במתחמים עונשיים מתונים יותר, במקרים אחרים, ועל כן לשיטתו יש לקבוע מתחם ענישה אשר יעמוד על מספר חודשי מאסר אשר יכול וירוצו בעבודות שירות ועד לשנת מאסר בפועל.

מובן שאין הוא חולק על היותו של הנאשם מצוי בחלקו התחתון של מתחם הענישה ואף לשיטתו יש לקבוע כי הוא עבר הליך שיקומי, ומשום כך יש לבחור לו עונש אשר הוא מצוי מתחת לרף הענישה המינימלי בעניין זה.

עוד ציין ב"כ הנאשם כי הנאשם נטל חלק בהליך טיפולי וחשוב לא פחות מכך, הוא מטפל באביו הסובל מניוון שרירים, ומכאן שתגיע תועלת של ממש לציבור אם הוא יטפל באביו ולא ייענש באופן אשר ירחיק אותו מביתו, יפגע במשפחתו, יטיל עליה את עול הטיפול באב ויחמיץ בכך את מטרות הענישה.

אמו של הנאשם, הגב' עליזה נדם, סיפרה אף היא על הדרך האצילית בה מטפל הנאשם באביו וחזרה וציינה עד כמה האירוע המתואר בכתב האישום חריג לאורחות חייו, ואף היא ביקשה כי הענישה לא תכלול את הרחקתו מהבית ומאביו.

הנאשם עצמו, בדברו האחרון, ציין כי הוא בוש ונכלם על מעשיו, וחזר על הבקשה העונשית אשר הובאה קודם לכן.

הנאשם אכן החזיק סם שלא לצריכה עצמית, כעולה מהכמויות המתוארות בכ"א המתוקן ומהסוגים השונים המפורטים שם.

מובן, כי סמים אלו עשויים לסכן את גופם ונפשם של משתמשי הקצה ועל כן כל מתחם ענישה עתידי צריך שיביא בחשבון שיקוליו של סיכון זה.

הנאשם ביצע את המיוחס לו בעצמו ועל כן רמת הפליליות העולה ממעשים אלו גבוהה משכך, יש לבחור במתחם ענישה אשר יגלם פגיעה בערכים אלו ויעמוד על מספר חודשי מאסר שיכול וירוצו בעבודות שירות ועד לשנת מאסר בפועל, ויש להוסיף ענישה צופה פני עתיד.

עד כאן – המעשים, מכאן ואלך – העושה.

הנאשם שבפני, ביצע את העבירות המיוחסות לו כאשר היה בן 20 שנים ועברו נקי ונטול הרשעות.

תסקירי שירות המבחן אשר הוגשו בעניינו הן בשלב המעצר והן בתיק העיקרי מלמדים על בחור צעיר אשר מגיע ממשפחת בסיס נורמטיבית ועוטפת, אלא שלמרבה הצער גם הוא, ולהבדיל גם אביו מתמודדים עם בעיות רפואיות משמעותיות, כאשר קצינת המבחן מתארת כי מחלתו של אביו, ניוון שרירים, גרמה לו למשבר עמוק אשר ממנו נולד התיק דנן.

מתסקירי שירות המבחן עולה כי ביצוע העבירות המיוחסות לנאשם בכתב האישום מהווים בדידות ועצב אשר הם הגיוניים ומוכרים כאשר מדובר במחלות מעין אלו.

לא ניתן להתעלם מעדותה של האם וכן מהאמור בתסקיר שירות המבחן על כך שהנאשם פיתח קשר משמעותי ומיוחד עם אביו אשר נוכח התעודה הרפואית אשר הוגשה לעיוני, אינו מתפקד, ולא ניתן לדעת מה הוא חושב ומה הן הרגשותיו, אך עם זאת, הנאשם אשר הינו בחור צעיר ויתר במידה מרובה על הנאות החיים המסורות, פעמים רבות, לצעירים שבנינו, והשקיע את מרצו במצוות כיבוד אב וטיפול בו, ובמיוחד כאשר אביו לא יוכל להודות לו על כך ולא יוכל להביע את רגשותיו בעניין זה.

שיקום, הינו מעבר ממצב אחד בו נתון אדם למצב אחר, טוב יותר, נעלה יותר ונדמה כי המקרה דנן מתאים עד מאוד להגדרה זו.

לא כל שיקום בא לידי ביטוי בהליך סדור מול שירות המבחן ובעזרתו, אפשרויות אחרות של שיקום הינן כאלו אשר נעשות ומקודמות על ידי הנאשם עצמו, ונדמה כי בפנינו מקרה מובהק של שיקום עצמי.

בקצרה ניתן לקבוע כי הנאשם אשר בתחתוניו נמצאו הסמים המסוכנים המתוארים בכתב האישום אינו זהו העומד בפנינו היום ועל כן נכון וראוי להשתמש בסמכות הנתונה לי על פי החוק ולקבוע ענישה מצויה מתחת לרף הענישה המינימאלי אשר נקבע יחד עם המתחם העונשי ההולם.

עם זאת, הנאשם פגע במעשיו אלו בציבור, ועל כן ראוי כי ירצה שירות לתועלת אותו הציבור כמובן בדרך ובאפשרות אשר לא תפגע בטיפול המסור אותו הוא מעניק לאביו.

איני מתעלם מהאמור בתסקיר אשר שיבח את הנאשם בדבר העובדה כי קיים סיכון לביצוע עבירות דומות בעתיד וזאת נוכח רצונו של הנאשם, לעיתים, להתבלט גם אם לא באורח חיובי, ועל כן יגזרו עליו רכיבי ענישה שונים אשר יהיה בהם כדי להתמודד עם סיכון זה, אך עם כל זה, בסיכומם של דברים, לא רבים הצעירים בגיל זה אשר מטפלים בבן משפחה חסר ישע בצורה בו מטפל הנאשם באביו ועל כן עניין זה יהיה השיקול המוביל בענישתו.

משום כך, ולנוכח כל האמור לעיל ולאחר שקבעתי כי הנאשם עבר הליך שיקומי ויש סיכוי של ממש כי הוא משתקם וכן לאור האחריות המתוארת בתסקיר שירות המבחן ובדברי הנאשם הרי שאני גוזר על הנאשם את העונשים הבאים:

1. 250 שעות של"צ.

תכנית בעניין זה תוגש לעיוני עד ליום 1.10.24.

1. 3 חודשי מאסר אשר לא ירוצו אלא אם יעבור הנאשם על כל עבירה לפי פקודת הסמים המסוכנים וזאת תוך 3 שנים מהיום.
2. הנאשם מתחייב בסך 5,000 ₪ שלא לעבור כל עבירה על פקודת הסמים המסוכנים וזאת למשך שנתיים מהיום.

הנאשם הבין והתחייב.

1. 12 חודשי פסילה מלהחזיק ברישיון נהיגה ו/או מלהוציאו, אשר לא ירוצו אלא אם יעבור הנאשם על כל עבירה לפי פקודת הסמים המסוכנים וזאת למשך שנתיים מהיום.
2. סכום הכסף אשר נתפס על הנאשם בסך 2,240 ₪ יחולט לטובת אוצר המדינה.
3. הרכב המתואר בכתב האישום יוחזר תמורת סך של 4,000 ₪ אשר יחולטו.
4. תנאי המעצר פוקעים ואיתם גם הערבויות וההפקדות ועל כן יתרת ההפקדות לאחר החילוט המתואר – יוחזרו לנאשם בכפוף לכל דין.

זכות ערעור כחוק.

<#4#>

**ניתנה והודעה היום י"א אייר תשפ"ד, 19/05/2024 במעמד הנוכחים.**

|  |
| --- |
|  |
| **שמואל הרבסט, נשיא** |